જેમ-જેમ મોંઘવારી વધી રહી છે એમ-એમ ઘરોની સાઇઝ પણ નાની થતી જાય છે. એ સાથે વધતી વસ્તીને કારણે જ્યાં જગ્યા મળે ત્યાં બિલ્ડરો બિલ્ડિંગ બાંધી રહ્યા છે અને ઓછી જગ્યામાં વધારે રૂમો બનાવવાની લાલચમાં રૂમો બૉક્સની સાઇઝની બનાવી રહ્યા છે, જ્યાં બે કે ત્રણ ફર્નિચર મૂકવા જઈએ તો કદાચ માણસને રહેવાની જગ્યા જ ન બચે. એટલે આપણે ઘરમાં જરૂરિયાત પૂરતું જ ફર્નિચર રાખીએ છીએ અને ક્યારેક તો જગ્યાના અભાવે જરૂરિયાત હોય તો પણ ફર્નિચર નથી રાખતા, પણ હવે ચિંતાની કોઈ વાત નથી. હવે તમે તમારી નાની રૂમમાં પણ જરૂરિયાતની વસ્તુ અને લક્ઝુરિયસ વસ્તુ પણ રાખી શકો છો, કેમ કે હવે એ માટે તમારા ઘરની બહુ જગ્યા વેસ્ટ નહીં જાય, કેમ કે આજે માર્કેટમાં સ્પેસ-સેવિંગ ફર્નિચરનો કન્સેપ્ટ ધૂમ મચાવી રહ્યો છે. સ્પેસ-સેવિંગ ફર્નિચર વિશે જણાવતાં ઇન્ટીરિયર ડિઝાઇનર નીલાંજન ગુપ્તા કહે છે, ‘સ્પેસ-સેવિંગ ફર્નિચરનું તમને ઉદાહરણ આપું તો એ છે મૉડ્યુલર કિચન જેમાં કિચનમાં ખાનાં બનાવી તમે બધી વસ્તુઓ રાખી શકો છો અને કિચનમાં તમને પૂરતી જગ્યા પણ મળી રહે છે. આ જ કન્સેપ્ટને હવે કિચનની બહાર લાવવામાં આવ્યો છે. હવે બેડરૂમ હોય કે લિવિંગ રૂમ, તમે ક્યાંય પણ તમારો કિંગ સાઇઝનો બેડ કે પછી તમારું ડાઇનિંગ ટેબલ સેટ કરી શકો છે. હમણાં-હમણાં આ ફર્નિચરનો ક્રેઝ વધી રહ્યો છે, કેમ કે હવેના રૂમો બહુ નાના હોય છે, જેનાથી લોકોએ કોઈ પણ નવી કે મોટી વસ્તુઓ મૂકવી હોય તો દસ વાર વિચારવું પડે છે, પણ જો આ સ્પેસ-સેવિંગ ફર્નિચરના કન્સેપ્ટનો ઉપયોગ કરવામાં આવે તો જોઈતી વસ્તુઓ પણ આવી જાય અને પૂરતી જગ્યા પણ મળી રહે છે.’